**חרשה** היא התנחלות בעל צביון של יישוב קהילתי בגוש טלמונים, המשתייך למועצה אזורית מטה בנימין.

מקור השם חרשה הוא מפסוק בספר נחמיה: "וְאֵלֶּה הָעוֹלִים מִתֵּל מֶלַח תֵּל חַרְשָׁא כְּרוּב אַדּוֹן וְאִמֵּר וְלֹא יָכְלוּ לְהַגִּיד בֵּית אֲבוֹתָם וְזַרְעָם אִם מִיִּשְׂרָאֵל הֵם." (ספר נחמיה, פרק ז', פסוק ס"א)

היסטוריה
--------

בשנת 1997 הקימו תלמידים מישיבת מרכז הרב מאחז בגובה 770 מטר מעל פני הים, על הר במערב בנימין המשקיף על כל שפלת החוף. ממשלת אהוד ברק סירבה לסייע בפיתוח המקום, אולם אפרים סנה, בהיותו סגן שר הביטחון, אישר הקמת מקווה במקום. לאחר הקמת ממשלת שרון הראשונה סייע שר הביטחון בנימין בן אליעזר לפיתוח המקום, בהמלצת סגן הרמטכ"ל, משה יעלון, שראה במקום נקודה אסטרטגית וביקש לשמור שם על נוכחות יהודית, אזרחית או צבאית. ביישוב מתגוררות כיום כ-70 משפחות.

בשנת 2004 הוקמו במקום שני בתי קבע, ובשנת 2005 הוקמו במקום שישה בתי קבע נוספים. תנועת "שלום עכשיו" עתרה לבג"ץ ב-22 בספטמבר 2005 בדרישה להרוס את המבנים ולמנוע את אכלוסם. הבקשה למנוע את האכלוס נדחתה, בגלל הצהרת המדינה שהמבנים כבר היו מאוכלסים, והדיון בעתירה עצמה נמשך מעל 4 שנים, במהלך הדיון טענו תושבי המאחז כי אדמות חרשה נמצאות לקראת סיום הפיכתן מאדמות סקר לאדמות מדינה וכל שנדרש הוא חתימה של שר הביטחון. שלום עכשיו טענה מנגד שחלק מהאדמות נמצאות בבעלות פלסטינית פרטית. בהמשך התקבלה טענת תושבי המאחז והממונה על הרכוש הממשלתי והנטוש באזור יהודה ושומרון הכריז על האדמות שבהן נמצאים המבנים שבהן עסקה העתירה כאדמות מדינה, והמדינה השיבה לבג"ץ כי בכוונתה להכשיר את המבנים. בעקבות כך, נדחתה העתירה ביחס למבנים בחרשה.

ב-4 באפריל 2019 מסרה מחלקת ייעוץ וחקיקה במשרד המשפטים חוות דעת משפטית שנכתבה על ידי עו"ד כרמית יוליוס, ראש אשכול נדל"ן, בהסכמת היועץ המשפטי לממשלה אביחי מנדלבליט, המכשירה את דרך הגישה למאחז. משמעותה של חוות דעת זו הייתה שניתן להסדיר את מעמדו החוקי, וניתן יהיה להגיש לו תב"ע.

בתחילת 2020 אושרה התב"ע הראשונה ביישוב ובתוכנית נכללות 258 יחידות דיור.

מאפיינים
--------

היישוב הוא יישוב תורני לאומי. רב היישוב הוא הרב יאיר רמר (בנו של הרב אברהם רמר). בחרשה נמצאת "ישיבה לצעירים חרשה" בראשות הרב אורי שטטנר.

ישראל מובילה בעולם, בפער משמעותי, בתרומת כליה אלטרואיסטית. כ - 60 אחוז מתורמי הכליה מגיעים מהמגזר הדתי לאומי. בשנת 2024 הישוב חרשה, נמצא בראש טבלת תורמי הכליה לנפש בישראל. חרשה מחליף את הישוב הדתי - לאומי יצהר שבשומרון, שהיה השיאן הקודם.

תיירות
------

בחרשה ממוקמת "תצפית גג הארץ" ממנה ניתן להשקיף על מישור החוף מהרצליה ועד אשדוד.

גאוגרפיה
--------

חרשה ממוקמת במערב בנימין, בסמיכות להתנחלויות טלמון ונריה שבגוש טלמונים. חרשה יושבת על פסגת הר הנקרא 'הר חרשה', ובמורדותיו שוכן 'חורש ירון'. הוא צופה על השפלה ומישור החוף ממערב, ועל רמאללה ממזרח.

הפסגה של חרשה היא בגובה 767 מטרים.

ארכיאולוגיה
-----------

מבט פנימי בתוך מרתפי היין בגבעת היקבים 
בצד המזרחי של היישוב, בינו ובין עין חרשה נתגלו מערות קבורה יהודיות. מצד מערב, בדרך העולה אל היישוב יש את גבעת היקבים ובה שרידי יישוב יהודי מתקופת בית ראשון ומתקופת בית שני. באתר נשתמרו רחובות, קירות, בתים, קולומבריום ומערכת בורות תת קרקעית הכוללים כ – 30 בורות פעמון חצובים בסלע בתצורת בורות גבעון.

גלריית תמונות
-------------

* חרשה במבט מהאוויר מכיוון מזרח צופה אל מישור החוףחרשה במבט מהאוויר מכיוון מזרח צופה אל מישור החוף
* תחנת הכוח באשדוד כפי שנראית מחרשהתחנת הכוח באשדוד כפי שנראית מחרשה
* תחנת הכוח בחדרה כפי שנראית מחרשהתחנת הכוח בחדרה כפי שנראית מחרשה

קישורים חיצוניים
----------------

ויקישיתוף מדיה וקבצים בנושא **חרשה** בוויקישיתוף
* חרשה באתר המועצה אזורית מטה בנימין

הערות שוליים
------------

1. ↑  בג"ץ 9051/05 תנועת "שלום עכשיו" ואחרים נ' שר הביטחון ואחרים, ניתן ב־20 באוגוסט 2014.
2. ↑  עדו בן פורת, הוכשר היישוב חרשה בבנימין, באתר ערוץ 7, 6 בדצמבר 2018
3. ↑  אושרו 1936 יחידות דיור חדשות ביהודה ושומרון, באתר ערוץ 7, 6 בינואר 2020
4. ↑  שירלי (נחמה) פרקש, ישראל ראשונה בעולם בתרומות אלטרואיסטיות - ואיך כל זה קשור לדת?, באתר ynet, 23 במרץ 2021.
5. ↑  "שיא חדש: חרשה בראש טבלת תורמי הכליה", דביר עמר, ערוץ 7, 7 פברואר 2024

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  יישובי מועצה אזורית מטה בנימין (מחוז יהודה ושומרון) |
| --- |
| מושבים | מבוא חורון • מתתיהו |
| יישובים קהילתיים | בית חורון • גבע בנימין • גבעון החדשה • גבעות הרואה • גני מודיעין • דולב • חרשה • חשמונאים • טלמון • כוכב השחר • כוכב יעקב • כפר אדומים • כפר האורנים • כרם רעים • מגרון • מעלה לבונה • מעלה מכמש • מצפה יריחו • מצפה כרמים • נופי פרת • נווה צוף • נחליאל • ניל"י • נעלה • נריה • עטרת • עלי • עלמון • עמיחי • עפרה • פסגות • רימונים • שילה • תל ציון |
| מאחזים | אחיה • אש קודש • ‏גאולת ציון • גבעת אסף • גינות אריה • חוות יישוב הדעת • חורש ירון • מאחז הבלאדים • מלאכי השלום • מעוז אסתר • מעלה אהוביה • מעלה שלמה • מצפה דני • מצפה חגית • נוה ארז • סנה • עדי עד • עוז ציון • עמונה • קידה • רמת מגרון |
| שכונות | אלון • שבות רחל • גבעת הראל |
| 
מפת יישובי המועצה האזורית
מפהמפת היישובים של מועצה אזורית מטה בנימיןבירוק - מיקום בניין המועצה
 |

 |